《华筵引》
清代·李应莘

桂枝吐秀兰芽芳，鸾章凤綍何煇煌。黄金作壁玉作堂，满堂丝竹弹清商。

侍女如花粲成行，珠环玉佩声锵锵。八珍五鲭遥相望，蟠桃冷咽昆仑霜。

玉缺酒泻真珠香，势回北斗倾天浆。庭中白鹤相翱翔，雪眉霜鬓垂明珰。

灵寿杖扶康且强，羲和叱驭回扶桑，壶中日月如年长。

作者简介：李应莘，字稼门，长安人。咸丰丙辰进士，河南候补知府。有《双桐书屋诗剩》。